《七夕卧病敦素报云道夫已至北山迟迟未入城其意耽酒用其说作诗促之》
宋代·释德洪

去年钟山今夕晴，二豪兴发来扣扃。开轩咄嗟办法供，一味万壑松风声。

颓然意适相枕卧，便觉语笑纷先争。我方小立倚风槛，君忽蹶起孤髻撑。

今年此乐堕渺莽，维摩卧疾毗耶城。乌衣郎亦憎俗子，闭户卧看星河横。

美髯和易坐畏暑，扁舟散发歌月明。遥知君定宿浮玉，诗狂欲跨横海鲸。

传闻已至蒋陵坞，留滞未归宜一抨。连床夜语久不理，砚席忍垢珠网生。

乃尔弥日复信宿，不为万顷无浊清。推挤不去有深意，恋此百瓮郎官清。

瓮边被缚真有道，酒后耳热良高情。不嫌折简苦招唤，要看款段兀醉酲。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。